Diari Oficial de la Generalitat Valenciana


Sumari del DOGV 4598, del 30-09-2003 (2003/10346)

ORDE de 23 de setembre de 2003, de la Conselleria d'Agricultura, Pesca i Alimentació, per la qual regula el vi de taula amb dret a la menció tradicional «Vi de la terra El Terrerazo».
---------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2003/09/23/(1)/dof/vci/html**

### Dades del document

Número de DOGV
:   4598

Data del DOGV
:   30-09-2003

Secció del DOGV
:   I. DISPOSICIONS GENERALS

Número del document
:   2003/10774


Data del document
:   23-09-2003

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * Utiel
    * vi de taula
    * viticultura
    * vinificació
    * denominació del producte
    * legislació

ORDE de 23 de setembre de 2003, de la Conselleria d'Agricultura, Pesca i Alimentació, per la qual regula el vi de taula amb dret a la menció tradicional «Vi de la terra El Terrerazo». [2003/10499]
  
En el capítol II del títol V del Reglament (CE) 1493/99, del Consell, pel qual s'establix l'OCM vitivinícola, es regulen les normes relatives a la designació, la denominació, la presentació i la protecció de determinats productes, en particular la utilització d'indicacions geogràfiques. En l'article 51 possibilita als estats membres l'establiment de condicions per a la utilització d'indicacions geogràfiques en la designació de vins de taula. Així mateix, en l'annex VII es preveu la possibilitat d'utilitzar la menció «vi de la terra» en certes condicions.
  
En la Llei 24/2003, de 10 de juliol, de la Vinya i el Vi, s'establixen diferents nivells dins del sistema de protecció de l'origen i de la qualitat dels vins; un d'ells és el vi de taula amb dret a la menció tradicional «vi de la terra», així com els requisits mínims que han de complir els vins que s'acullen a la menció «vi de la terra» acompanyada d'una indicació geogràfica.
  
Per tot el que s'ha exposat anteriorment, i de conformitat amb allò que s'establix en l'article 34 de l'Estatut d'Autonomia de la Comunitat Valenciana en matèria de fraus i qualitat agroalimentària, la Comunitat Valenciana assumix les funcions corresponents a viticultura i enologia, com també la defensa contra fraus i qualitat agroalimentària.
  
Fent ús de les facultats de l'article 44 de la Llei 5/1983, de 30 de desembre:
  
ORDENE
  
Article 1. Reconeixement dels vins de taula amb dret a la menció tradicional «Vi de la terra El Terrerazo»
  
El reconeixement del dret a la menció «Vi de la terra El Terrerazo» s'efectua d'acord amb allò que s'establix en l'article 50 del Reglament (CE) 1493/1999, del Consell, de 17 de maig, pel qual s'establix l'organització comuna del mercat vitivinícola, i amb allò que es preveu en la Llei 24/2003, de 10 de juliol, de la Vinya i el Vi, en la qual s'establix el sistema de protecció de l'origen i qualitat dels vins i es regulen els requisits mínims per a la utilització dels vins de taula amb dret a la menció «vi de la terra» seguits d'una indicació geogràfica, i queden protegits amb esta denominació els vins que posseïxen les característiques definides en esta orde i que complisquen en la seua producció, emmagatzemament, embotellament i comercialització tots els requisits exigits en ella i en la legislació aplicable,
  
Queda prohibida la utilització, en altres vins no emparats, de noms, marques, termes, mencions i signes que, per la seua similitud fonètica o gràfica amb els protegits, puguen induir a confusió amb els que són objecte de regulació en esta orde.
  
Article 2. Àrea de producció
  
L'àrea de producció està constituïda pels terrenys aptes per a la producció de raïm de vinificació que es troben dins del paratge d'El Terrerazo, al terme municipal d'Utiel, i que es detallen en l'annex I.
  
El raïm de vinificació haurà de procedir en la seua totalitat de l'àrea de producció esmentada en l'apartat a) anterior per poder utilitzar la indicació geogràfica.
  
Article 3. Varietats de raïm de vinificació
  
Per a acollir-se a la denominació «Vi de la terra El Terrerazo», els vins hauran d'elaborar-se exclusivament a partir de raïm de vinificació de les varietats de vinya autoritzades per la Conselleria d'Agricultura, Pesca i Alimentació i els seus equivalents que s'especifiquen a continuació:
  
A. Vins negres
  
- Varietats recomanades:
  
 Boval
  
 Cabernet sauvignon
  
 Garnatxa negra, gironet
  
 Garnatxa tintera, alacant
  
 Merlot
  
 Monestrell
  
 Pinot noir
  
 Tempranillo, ull de llebre
  
- Varietats autoritzades:
  
 Bonicaire, embolicaire
  
 Sirà
  
B. Vins blancs:
  
- Varietats recomanades:
  
 Chardonnay
  
 Malvasia, subirat
  
 Merseguera, fumat
  
 Moscatell d'Alexandria
  
 Pedro Ximénez
  
 Planta fina de Pedralba, planta argot
  
 Macabeu, alcallol
  
- Varietats autoritzades:
  
 Forcallat blanc
  
 Planta nova, tardana
  
 Sauvignon blanc
  
 Tortosí
  
 Verdell
  
Article 4. Requisits de cultiu
  
Les normes que cal seguir en el cultiu seran les marcades per les bones pràctiques agrícoles publicades per la Conselleria d'Agricultura, Pesca i Alimentació en el Diari Oficial de la Generalitat Valenciana de 10 d'abril de 2000.
  
La producció no estarà limitada per un nombre determinat de quilograms per hectàrea, ja que les parcel·les que determinen el «Vi de la terra El Terrerazo» tenen marcs de plantació distints; estarà limitada d'acord amb el tipus de sòl, la varietat i, comunament per a totes elles, la superfície foliar exposada. Els paràmetres seran entre 0,5 i 0,9 kg de raïm per m² de superfície foliar.
  
El reg s'utilitzarà sempre per a millorar la qualitat final del producte, mai per a l'augment descontrolat de la producció. Per això es fa obligatori l'ús d'aparells de mesura que, juntament amb el coneixement del sòl i la varietat, permeta conéixer les necessitats hídriques de la planta en cada moment.
  
Les varietats que cal utilitzar seran les autoritzades per la Conselleria d'Agricultura, Pesca i Alimentació i que s'especifiquen en l'article anterior, amb una menció especial a la defensa i promoció de les varietats autònomes o més tradicionals.
  
Article 5. Requisits de l'elaboració
  
La verema s'haurà de realitzar en el moment òptim de maduresa, el transport del raïm es realitzarà amb la major cura possible, en recipients adequats que eviten la sobrepressió i que no sobrepassen els 20 litres de capacitat, i el temps transcorregut entre la verema i l'entrada a celler serà el menor possible.
  
Es fa indispensable la utilització d'una taula de selecció a la recepció del raïm a fi d'eliminar restes de fulles, sarments i raïm en mal estat.
  
Els tancs de fermentació han de tindre un sistema apte per al control de la temperatura durant la fermentació.
  
Les instal·lacions mantindran en tot moment una seguretat, higiene i asèpsia total, d'acord amb l'elaboració d'un producte alimentari.
  
En el procés d'elaboració se seguiran les practiques tradicionals, aplicades amb processos tecnològics avançats, orientats sempre a millorar i conservar en la mesura que es puga les característiques pròpies de cada varietat, dins de cada parcel·la, a fi de garantir la tipicitat pròpia del «Vi de la terra El Terrerazo».
  
Article 6. Característiques dels vins
  
1. Propietats fisicoquímiques:
  
- La graduació alcohòlica volumètrica natural mínima per als vins de la terra serà, per a blancs, 11,5% en volum, i per als negres, 13% en volum.
  
- L'acidesa total dels vins disposats per al consum, expressada en grams/litre d'àcid tàrtric, estarà compresa entre 5 i 8,5 en els negres, i 5 i 10 en els blancs.
  
- L'acidesa volàtil, expressada en grams/litres d'àcid acètic, dels vins disposats per al consum, no serà superior a 0,8 g/litre, excepte per a aquells vins que hagen sigut sotmesos a algun procés d'envelliment, els quals es regiran per allò que s'establix en l'article 6.6.b del Reial Decret 409/2001, de 20 d'abril.
  
- Quan els sucres residuals no superen els 5 grams per litre (g/l), la quantitat màxima d'anhídrid sulfurós serà de 150 mg/l.
  
- Quan els sucres residuals superen els 5 grams per litre, el límit màxim serà de 200 mg/l.
  
Excepcionalment i en aquells casos de catàstrofes naturals (pedra, gelades, plagues, etc.) que afecten una part important del territori destinat a vins de la terra, es permetrà l'ús de raïm o vins de fora del territori marcat fins a un màxim del 15%.
  
2. Propietats organolèptiques
  
Es tracta de vins homogenis amb les particularitats següents:
  
- A la vista, són vins amb una capa molt alta, color de cirera picota molt profund.
  
- En nas, es troben notes molt persistents, i al mateix temps intenses, d'un raïm ben madur, móra, gerd i pruna. Després hi apareixen aromes de sotabosc i arpillera.
  
- En boca, són vins càlids a l'entrada, al pas mitjà per boca és un vi amb molt de cos i estructura, però no rude, sinó tot el contrari; vellutat i amb tanins ben madurs. El final de boca és molt llarg i fresc.
  
Article 7. Requisits d'identificació física i comptable
  
Les persones físiques o jurídiques que hagen elaborat o tinguen en el seu poder vins de taula que pretenguen ser comercialitzats amb la menció tradicional «Vi de la terra El Terrerazo» hauran de complir amb les obligacions següents:
  
1. Portar una comptabilitat específica per a estos vins, per als productes vitivinícoles utilitzats en la seua elaboració i per als subproductes que en resulten, mitjançant llibres registre en què s'anotaran les entrades i eixides de cada lot, ajustats als models establits reglamentàriament per als vins de taula i amb la indicació que són per als vins amb menció tradicional «Vi de la terra El Terrerazo».
  
2. Reflectir en les declaracions de producció i existències de cada campanya, en les caselles corresponents als «Vins de taula amb dret a menció geogràfica vins de la terra», els volums de cada tipus de vi existents en cada instal·lació.
  
3. Identificar amb la llegenda ««Vi de la terra El Terrerazo»» els depòsits que continguen els dits vins, amb la indicació, a més, del tipus de vi.
  
Article 8. Requisits del transport
  
Sense perjuí de les disposicions de la reglamentació comunitària aplicable al transport de productes vitivinícoles, tots els transports de vins amb dret a la indicació de procedència «Vi de la terra El Terrerazo» i de productes destinats a la seua elaboració hauran d'estar emparats per un document d'acompanyament en què conste obligatòriament el certificat de procedència expedida pels servicis territorials de la conselleria competent en matèria d'agricultura corresponent al lloc d'origen del transport, per les oficines comarcals habilitades a este efecte o per les entitats de control autoritzades d'acord amb les disposicions de l'article 13.
  
Article 9. Requisits de l'etiquetatge
  
1. Caldrà ajustar-se a les disposicions de la legislació vigent.
  
2. Amb anterioritat al primer embotellament de cada tipus de vi que es realitze amb una marca determinada, les persones responsables d'ell hauran de notificar a la conselleria competent en matèria d'agricultura el projecte d'etiquetatge definitiu per al seu registre i verificació de conformitat amb la legislació aplicable. El servici competent comunicarà als interessats el resultat de la verificació en un termini de quinze dies naturals comptadors des de l'endemà de la notificació, i es podrà considerar que aquella és conforme en cas de silenci.
  
3. Els interessats remetran a la conselleria competent en matèria d'agricultura, per un mitjà que n'assegure la recepció, dos originals de l'etiquetatge final, immediatament després de procedir a la seua impressió.
  
Article 10. Requisits d'embotellament
  
1. En el moment de procedir a l'embotellament d'una partida de «Vi de la terra El Terrerazo», el seu responsable haurà de complir amb les obligacions següents:
  
a) Disposar de proves suficients de l'exactitud de totes les mencions que es referixen a la naturalesa, identitat, qualitat, composició, origen del vi, procedència i varietats del raïm utilitzat en la seua elaboració, i conservar-les en el seu poder durant, almenys, els cinc anys següents a l'embotellament.
  
b) Notificar a la conselleria competent en matèria d'agricultura, en el termini de cinc dies comptadors des del terme de l'operació d'embotellament, el nom o raó social del responsable de l'embotellament i, si es tracta de persona distinta, el de l'embotellador, la data de l'embotellament i la de la notificació de l'etiquetatge, el nombre de botelles que compon cada lot i la seua capacitat nominal, així com el nombre del lot de l'embotellament. Es podrà utilitzar per a este objecte el model de l'annex IV.
  
2. Per poder utilitzar en l'etiquetatge dels vins el nom d'una sola varietat de vinya, almenys el 85% del raïm haurà de procedir d'esta.
  
Article 11. Control del compliment
  
1. Correspon a la conselleria competent en matèria d'agricultura el control de les disposicions de la present orde.
  
2. Este control es realitzarà a través d'una entitat de control autoritzada per la conselleria competent en matèria d'agricultura, tal com s'indica en l'article 13. Per al control dels vins designats en aplicació de la present orde.
  
3. Per la seua banda, els servicis d'inspecció de la conselleria competent en matèria d'agricultura o el personal de les entitats de control autoritzades podran realitzar les actuacions següents:
  
a) Requerir la presentació de les proves de l'exactitud de les mencions utilitzades en l'etiquetatge.
  
b) Efectuar controls físics de les instal·lacions en què es troben els productes i sol·licitar l'exhibició immediata dels llibres registre, documents d'acompanyament i la resta de la documentació que, en tot moment, hauran de trobar-se en la instal·lació.
  
c) Prendre mostres, per al seu control analític i/o organolèptic, tant de les partides de vins que figuren com a vins de taula amb dret a la menció «vi de la terra» seguit de la indicació de procedència en les declaracions de producció i d'existències, com dels lots de vins embotellats designats a l'empara d'esta orde.
  
4. Per a la seua anàlisi organolèptica, cada mostra constarà de dos exemplars.
  
5. Quan es comprove la mancança de qualsevol dels requisits prevists en els articles anteriors, o es dictamine que els vins no posseïxen les condicions fisicoquímiques o organolèptiques mínimes determinades, es disposarà la pèrdua del dret a utilitzar en les partides afectades la menció tradicional «Vi de la terra» amb la indicació geogràfica d'«El Terrerazo» o, si és procedent, les mencions de l'etiquetatge per a les quals no es presente prova suficient, i se'n podrà prohibir la posada en circulació i/o ordenar la seua retirada del mercat com a «Vi de la terra El Terrerazo».
  
En el cas de pèrdua del dret a utilitzar la indicació de procedència s'anotarà l'eixida de les partides afectades dels llibres registre específics per a vins de taula amb indicació geogràfica i, simultàniament, l'entrada en els corresponents als vins de taula.
  
Article 12. Comité de Tast
  
1. Hi haurà un comité de tast únic per a tots els vins designats en aplicació d'esta orde, que realitzarà l'avaluació sensorial de les mostres preses sobre les partides de vi a granel o embotellat.
  
2. El Comité de Tast estarà format per persones amb experiència en l'anàlisi sensorial de vins. La designació dels seus membres i la del seu coordinador serà autoritzada pel director de l'Institut de Qualitat Agroalimentària de la Comunitat Valenciana.
  
3. El coordinador organitzarà les sessions de tast, convocarà els seus membres, mantindrà l'anonimat de les mostres i recopilarà els dictàmens dels tastadors, i alçarà l'acta amb el resultat final. S'utilitzarà fitxa de tast OIV.
  
4. No se celebrarà més d'una sessió del comité amb els mateixos membres en la mateixa setmana ni es tastaran en la mateixa sessió més de vint mostres.
  
5. La decisió del comité respecte de cada vi examinat consistirà en la seua declaració com a «apte» o «eliminat».
  
6. El coordinador del comité conservarà les fitxes de tast i remetrà l'acta de la sessió, en la qual figurarà la identificació de les mostres examinades i la puntuació obtinguda, a la conselleria competent en matèria d'agricultura, la qual la notificarà als responsables.
  
7. Quan el vi haja sigut declarat «eliminat», la partida o el lot corresponent perdrà el dret a utilitzar la indicació geogràfica, i s'acurtaran les mesures previstes en l'apartat 5 de l'article 11 de la present orde. No obstant això, el seu responsable podrà sol·licitar que el comité de tast realitze l'avaluació de la segona mostra si garantix la immobilització de la partida o el lot afectat durant el temps necessari. En este cas, l'informe de tast de la segona mostra serà definitiu.
  
Article 13. Autorització d'entitats de control
  
1. L'autorització d'entitats de control per la conselleria competent en matèria d'agricultura estarà subjecta a l'aprovació del pla de control que estes entitats es proposen aplicar i al fet que es complisquen els requisits següents:
  
a) L'entitat tindrà personalitat jurídica pròpia i estarà acreditada o en tràmits d'acreditació. Disposarà d'un organigrama que mostre clarament les responsabilitats i la seua estructura jeràrquica i comptarà amb procediments escrits per a la realització dels controls. Cap de les persones que formen part de la dita estructura no podrà tindre interessos que puguen afectar la seua imparcialitat.
  
b) Estarà garantida per escrit l'estricta confidencialitat en l'ús de totes les informacions, dades i documents que es referisquen a les actuacions de control.
  
c) Haurà d'acreditar-se la competència del personal de l'entitat de control, de manera que es garantisca la seua professionalitat per a l'acompliment de la seua actuació, i que ha sigut instruït per dur a terme les funcions encomanades.
  
d) L'entitat haurà de comptar amb un sistema d'arxiu de la documentació generada durant les seues actuacions i permetre'n la consulta per part del personal de la conselleria competent en matèria d'agricultura, i facilitar-li la informació que se'l requerisca.
  
2. La llista d'entitats de control autoritzades en cada moment serà facilitada a qualsevol operador que la sol·licite.
  
Article 14. Infraccions, sancions i procediment
  
Totes les actuacions que calga desplegar en matèria d'expedients sancionadors s'acomodaran a les normes d'esta orde, a les de la Llei 24/2003, de 10 de juliol, i a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Supletòriament, es podrà aplicar el Reglament del Procediment per a l'Exercici de la Potestat Sancionadora, aprovat per mitjà del Reial Decret 1.398/1993, de 4 d'agost.
  
DISPOSICIÓ FINAL
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 23 de setembre de 2003
  
La consellera d'Agricultura, Pesca i Alimentació,


Còpia Permalink ELI